Prije pet godina na zagrebačkom Velesajmu pokrenut je Reboot Infogamer, skroman sajam posvećen videoigrama. Danas je Infogamer treći najveći sajam videoigara i gejminga u Europi, a produkcijom ne zaostaje ni za najboljim svjetskim - američkim sajmovima. Gejmeri s ovih prostora videoigre shvaćaju vrlo ozbiljno, fanatični su, govori za tportal idejni začetnik i direktor sajma Damir Đurović. Koliko je gejming potentna industrija, govori i činjenica da je u hrvatskim razvojnim studijima zaposleno oko tisuću ljudi. Predani dizajneri stvaraju, prodaju i izvoze igre, naravno, sve bez ikakve podrške države koja se kune u znanje, digitalizaciju i nove tehnologije

Kada ste i kako došli na ideju da organizirate gejmerski sajam?

Prije 22 godine, na Info sajmu na Velesajmu postajala je jedna dvoranica u kojoj se održavao Infogamer. To je bilo na nekih 800 kvadrata, ja sam u to vrijeme bio u redakciji Hackera i tada je to bio spektakl. Nakon toga, kroz godine bilo je pokušaja oživljenja tog projekta, međutim to nikada nije zaživjelo. Prije pet godina Velesajam je oživljavao info sajam kada su nas kontaktirali da zajednički napravimo gejmerski sajam. Tada je to krenulo, ali nažalost dio Info je propao pa smo mi krenuli u novi projekt – događaj za gejmere. U pet godina iz malog smo sajma prerasli u treći najveći u Europi.



Što se promijenilo od lanjskog Infogamera?

Imamo dvoranu više, 40 novih izlagača, više od 200 uređaja, imamo više od stotinu uređaja za virtualnu stvarnost, a produkcija je na svim razinama puno ozbiljnija. Imamo hrpetinu svjetskih premijera, na to smo najviše ponosni. Veliki igrači do sada su uglavnom izbjegavali premijere na regionalnim sajmovima, no i to smo uspjeli promijeniti.

